แห่ลดดอกกู้แลกขายพ่วง
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

โพสต์ทูเดย์ — ธนาคารดาหน้าลดดอกเบี้ยบ้านดึงลูกค้า นครหลวงหั่นลง 0.25% นานถึง 2 ปี แลกซื้อประกันพ่วง 
นายชัยวัฒน์ อุทัยวรรณ์ ประธานเจ้าหน้าที่บริหารและกรรมการผู้จัดการใหญ่ ธนาคารนครหลวงไทย เปิดเผยว่า ธนาคารได้ลดดอกเบี้ยเงินกู้ซื้อบ้านลง 0.25% เป็นเวลา 2 ปี แต่มีเงื่อนไขว่าลูกค้าที่จะได้สิทธิพิเศษนี้จะต้องใช้บริการสินเชื่อบ้าน SCIB Home Loan ควบคู่กับการซื้อประกัน SCIB Mortgage Plus ซึ่งเป็นกรมธรรม์ประกันชีวิตกลุ่มคุ้มครองสินเชื่อแนบท้ายสัญญาเพิ่มเติมคุ้มครองอุบัติเหตุของบริษัทประกันชีวิตนครหลวงไทย
ทั้งนี้ หากลูกค้าต้องการใช้โปรแกรมนี้สามารถขอสินเชื่อเพื่อชำระค่าเบี้ยประกันชีวิตเพิ่มเติมได้ 100% รวมทั้งยังได้รับสิทธิลุ้นรับบัตรกำนัลมูลค่าเท่ากับค่าเบี้ยประกันที่ชำระสูงสุดไม่เกิน 1 แสนบาท เพื่อขยายฐานลูกค้ารายย่อยตามแนวทางการให้บริการทางการเงินแบบครบวงจรของธนาคารและบริษัทในเครือ
นางจันทรจรัส บุญคุณ กรรมการผู้จัดการ บริษัท ประกันชีวิตนคร หลวงไทย กล่าวว่า ได้ตั้งเป้าจะมีเบี้ยประกันภัยรับจากบริการ SCIB Mortgage Plus และ SCIB Mortgage Care เพิ่มขึ้นประมาณ 30% จากปีก่อนหน้านี้ที่มีเบี้ยประกันภัยรับ 450 ล้านบาท และเชื่อว่าจะทะลุเป้าเพราะมีอัตราเบี้ยประกันภัยไม่สูงจนเกินไป ขั้นต่ำแค่ 5 หมื่นบาท
นายอนุชิต อนุชิตานุกูล ผู้ช่วยกรรมการผู้จัดการอาวุโส ผู้บริหารสายงาน สายงานบริหารผลิตภัณฑ์และการตลาด ธนาคารกรุงไทย กล่าวว่า ธนาคารได้จัดโครงการโอนบ้านกับกรุงไทยกำไรหลายต่อ เพื่อให้ลูกค้าที่ซื้อบ้านได้ประโยชน์สูงสุด โดยธนาคารจะไม่คิดดอกเบี้ยนาน 3 เดือน และลดดอกเบี้ยในเดือนที่ 412 อีก 3.33% 
นอกจากนี้ หากลูกค้าทำประกันชีวิตคุ้มครองหนี้ที่อยู่อาศัยกับบริษัทในเครือ จะลดดอกเบี้ยบ้านในเดือนที่ 412 ให้อีก 0.33% เหลือเพียง 3% รวมทั้งจะได้รับส่วนลดสูงสุด 40% ในการทำประกันอัคคีภัย 
นายอนุชิต กล่าวอีกว่า ในช่วง 2 เดือนที่ผ่านมาสามารถปล่อยสินเชื่อเพื่อที่อยู่อาศัยได้เพิ่มกว่า 6,000 ล้านบาท และคาดว่าในเดือนนี้จะปล่อยกู้ได้ไม่ต่ำกว่า 3,500 ล้านบาท ส่งผลให้ยอดการอนุมัติสินเชื่อใหม่ในไตรมาสแรกนี้ไม่ต่ำกว่า 1 หมื่นล้านบาท